સૂર્યના કિરણો આજે પરોઢે ગુજરાત ઉપર પડયા ત્યારે આકાશનો નજારો કંઈક અદભૂત હતો. રંગબેરંગી પતંગોથી આકાશ જાણે ઉભરાઈ રહ્યુ હતું. આકાશ અનોખા રંગોથી રંગાઇ રહ્યું હતું. તો બીજી એ!!! બાજુ કાપ્યો છે….લપેટ…લપેટના નારા ગુંજી રહ્યા હતા. અને નાના ભુલકાઓથી લઇને મહિલાઓ, મોટેરાઓ પતંગની મસ્તીમાં ઝુમી રહ્યા છે. પતંગપ્રેમીઓ પર જાણે ઉત્તરાયણનો ઉન્માદ છવાઈ ગયો હોય તેવો માહોલ પ્રાંતઃકાળથી ચારે તરફ નજરે પડી રહ્યો છે. અગાસીઓ અને ધાબાઓ પર સવારથીજ લોકો ચઢી ગયા છે અને શહેરના આકાશમાં રંગબેરંગી પતંગો છવાઈ ગઈ છે. આમતો ઉત્તરાયણ ગુજરાતીઓનો મનગમતો તહેવાર છે. લોકોએ છેલ્લા બે દિવસથી જે રીતે પતંગો અને દોરાની ખરીદી કરી છે તે જોતાં તેમ લાગે છે કે ગુજરાતીઓ ઉત્તરાયણની ઉજવણી કરવામાં કોઈ કચાશ રાખવા માંગતા ન હતા. ગુજરાતના પતંગબજારોમાં મધરાતના બે વાગ્યા સુધી ભારે ભીડના દ્રશ્યો જોવા મળ્યા હતા. ત્યારે આજે શહેરોની અગાસીઓ પર ડી.જે.સિસ્ટમો ગોઠવાઈયેલ છે. ધૂમધડાકાભેર વાગતા ફિલ્મી ગીતોએ ઉત્તરાયણના માહોલની જ જમાવટ કરી દીધી છે. જાણૅ કે ગુજરાતના આકાશમાં જોરદાર પતંગ યુધ્ધ જામ્યુ છે. અગાસીઓ અને ધાબાઓ પર ટોપી અને ગોગલ્સ પહેરીને ઝૂમતાં યૌવનના કારણે ફેશન પરેડના દ્રશ્યો જોવા મળી રહ્યા છે. અગાસીઓને લોકોએ ખાણીપીણીની મહેફિલો અને ઉંધિયા પાર્ટી ની મજા માણી રહ્યા છે. ક્યાંક અગાસીઓ પર ખાણી પીણીની મહેફિલો સાથે દારુની પણ ઠેર ઠેર મહેફિલો જામી છે. તો બીજી તરફ ઉત્તરાયણની ઉજવણીના માહોલના કારણે અન્ય તમામ વેપાર ધંધા લગભગ ઠપ્પ થઈ ગયા છે. શહેરના રસ્તાઓ પર પણ પ્રમાણમાં ઓછી અવરજવર જોવા મળી છે. ટૂકમાં શહેરમાં ખરેખરો ઉત્તરાયણનો માહોલ જામ્યો.